EELNÕU

**NARVA LINNAVOLIKOGU**

**OTSUS**

Narva \_\_\_\_­­­­2022 nr \_\_\_\_\_

**Arvamuse andmine Kadastiku IV lubjakivikarjääri keskkonnaloa taotluse kohta**

1. **ASJAOLUD JA MENETLUSE KÄIK**

Keskkonnaamet teavitas oma kirjaga 19.09.2022 nr DM-118970-9, et on võtnud menetlusse Ikaros Grupp OÜ (registrikood 10477542, aadress Ülikooli tn 12, Tartu linn, 51003 Tartu maakond) esitatud Kadastiku IV lubjakivikarjääri keskkonnaloa taotluse (nõuetekohane taotlus registreeritud keskkonnaotsuste infosüsteemis KOTKAS 03.08.2022 numbriga DM-118970-8).

OÜ Ikaros Grupp taotleb (03.08.2022 taotlus T-KL/1010908) keskkonnaluba Kadastiku IV lubjakivikarjääri mäeeraldisel ehituslubjakivi kaevandamiseks, jäätmete tekitamiseks ning saasteainete heiteallikatest välisõhku väljutamiseks.

Kadastiku IV lubjakivikarjäär asub Narva linna territooriumil, tööstuspiirkonnas, Narva metskond 102 kinnistul (katastritunnus 51106:001:0187). Idast külgneb kinnistu olemasoleva Kadastiku II mäeeraldisega, kaevandamise luba nr L.MK/320058, mis asub Kadastiku karjäär kinnistul (katastritunnus 51106:001:0222). Lõunasse jääb Narva metskond 103 kinnistu (katastritunnus 51106:001:0184). Läänesuunda jääb reformimata riigimaa, kus asuvad Elering AS 35 – 110 kV elektriõhuliinid Balti-Allika ja Balti-PTK. Elektriõhuliinide kaitsevöönd on 25 m liini teljest.

Kadastiku IV lubjakivikarjäär kattub horisontaalsuunas aktiivse tarbevaru plokiga 7 ja kinnistuga Narva metskond 102. Mäeeraldise pindala on 21,77 ha ja plokist 7 jääb hõlmamata Kadastiku II lubjakivikarjääri teenindusmaale jääv 0,14 ha suurune osa. Arendajal on kavas ka Kadastiku II lubjakivikarjääri piiride korrigeerimine ning karjääridevahelise kitsa terviku tekkimise vältimiseks kaasatakse käesolevast taotlusest väljajääv osa Kadastiku II karjääri kooseisu.

15.09.2017 esitas OÜ Ikaros Grupp (registrikood 10477542, aadress Ülikooli tn 12, Tartu linn, 51003 Tartu maakond, edaspidi taotleja) Keskkonnaametile taotluse maavara kaevandamise keskkonnaloa (edaspidi kaevandamisluba) saamiseks Kadastiku IV lubjakivikarjääri mäeeraldisele (registreeritud Keskkonnaameti dokumendihaldussüsteemis 15.09.2017 numbriga 12-2/17/10565) ja täiendatud taotluse 17.01.2018 (registreeritud Keskkonnaameti dokumendihaldussüsteemis 17.01.2018 numbriga 12-2/17/10565-5).

23.04.2018 oma kirjas nr 12-2/18/1589-4 teavitas Keskkonnaamet, et on teinud keskkonnamõju eelhinnangu arendaja esitatud ja muu asjakohase teabe alusel ning selle tulemusel on jätnud algatamata keskkonnamõju hindamise Narva lubjakivimaardla Kadastiku IV lubjakivikarjääri maavara kaevandamise loa taotluse menetluse raames. Eelhinnangu punktis 1.1 on toodud puur-lõhke töödega seotud mõjud: „*Puur-lõhketöödega raimamise peamiseks negatiivseks keskkonnamõjuks on maavõnked ja kivimikildude laialipaiskumine. Lõhketöödest tekkinud ülenormatiivsed maavõnked võivad praktika põhjal kujutada ohtu lähedalasuvate konstruktsioonidele. Olenevalt hoonete seisukorras tuleb hinnata nende konstruktsioone iseseisvalt ja vastavalt sellele kavandada lõhkelaengute suurused. Kivimikildude laialipaiskumine on ohtlik ennekõike ohuraadiuses viibivate inimeste tervisele ja varale*.“

10.05.2018 esitas Keskkonnaamet Narva Linnavalitsuse Linnamajandusametile OÜ Ikaros Grupp (registrikood 10477542, aadress: Ülikooli tn 12, Trtu 51003) taotluse maavara kaevandamiseks kaevandamisloa saamiseks. Vastavalt taotlusele taotles OÜ Ikaros Grupp kaevandamisluba Narva lubjakivimaardla Kadastiku IV lubjakivikarjääri mäeeraldisele ehituslubjakivi kaevandamiseks.

20.09.2018 OÜ Westaqua-Invest esitas Keskkonnaametile oma seisukoha, et on rajanud karjääri kõrvale tootmishooned, milles on maapinna võngete suhtes tundlikud seadmed ning ei nõustu kaevandamisloa väljastamisega.

20.09.2018 esitas Narva Linnavolikogu oma otsusega nr 57 põhjaliku seisukoha mitte nõustuda OÜ-le Ikaros Grupp Narva maavara kaevandamise loa andmisega lubjakivimaardlas Kadastiku IV ljubjakivikarjääri mäeeraldisel.

08.02.2019 esitas taotleja OÜ Inseneribüroo STEIGER poolt koostatud Kadastiku IV lubjakivikarjääris kaevandamisega kaasneva maavõngete eksperthinnangu „Kadastiku IV lubjakivikarjääris kaevandamisega kaasneva maavõngete eksperthinnang. Töö nr 18/2368. Tallinn 2019“ (edaspidi maavõngete eksperthinnang) ning palus sellega menetluses arvestada ja anda kaevandamisluba (registreeritud Keskkonnaameti dokumendihaldussüsteemis 08.02.2019 numbriga 12-2/19/97-2).

26.02.2019 küsis Keskkonnaamet taotleja palvel veelkord kirjaga nr 12-2/19/97-5 Narva Linnavalitsuselt seisukohta maavõngete eksperthinnangust tulenevalt täiendatud kaevandamisloa eelnõule ning pani vastavalt haldusmenetluse seaduse (edaspidi HMS) § 48 lg 1 taotluse õigusakti andmiseks ja õigusakti eelnõu koos seletuskirjaga avalikkusele tutvumiseks.

01.04.2019 oma kirjas nr V/19-11Westaqua-Invest OÜ palus pöörata tähelepanu alljärgnevale seisukohale: *„Oleme seisukohal, et teatud tuule suuna puhul toomispiirkonnas ohustab tolm toiduainetega kokku puutuva toodangu kvaliteeti ning takistab üldtunnustatud tootmisnõuete ja kvaliteedikontrolli reeglite täitmist, mis omakorda nõuab osa tootmisvõimsuse väljaviimist Eestist*.“

09.05.2019 esitas SA Ida-Viru Tööstusalade Arendus oma kirjas nr 1-398 arvamuse: *SA Ida-Virumaa Tööstusalade Arendus on kaevandamise teema läbi rääkinud 15 Narva Tööstuspargi kliendiga, ettevõtjad on väljendanud selgelt vastumeelsust kaevandamistegevusele. Kaevandustegevus (lõhkamistöödega) toob väga suure tõenäosusega kaasa mitmetest investeeringutest loobumise ja rahalised kahjunõuded.*

23.05.2019 palus Keskkonnaamet kirjaga nr 12-2/19/97-14 Narva Linnavalitsuselt uut ja nõuetele vastavat kohaliku omavalitsuse kirjalikku arvamust 26.02.2019 kirjaga nr 12-2/19/97-5 edastatud Kadastiku IV lubjakivikarjääri kaevandamisloa taotluse ja eelnõude kohta ühe kuu jooksul kirja saamisest.

17.07.2019 saatis Keskkonnaamet kaevandamisloa taotluse ning taotluse kohta tehtava otsuse eelnõu ülekaaluka riigihuvi välja selgitamiseks Keskkonnaministeeriumile ja Majandus- ja Kommunikatsiooniministeeriumile (registreeritud Keskkonnaameti dokumendihaldussüsteemis 17.07.2019 numbriga 12-2/19/97-19).

01.08.2019 teavitas Majandus- ja Kommunikatsiooniministeerium kirjaga nr 17-1/18-0148/5859, et Kadastiku IV kaevandamisloa taotluse puhul puudub momendil ülekaalukas riigi huvi lubjakivi kaevandamiseks (registreeritud Keskkonnaameti dokumendihaldussüsteemis 01.08.2019 numbriga 12-2/19/97-22).

29.08.2019 otsusega nr 45 „Seisukoha andmine Kadastiku IV lubjakivikarjääri mäeeraldise maavara kaevandamise taotluse kohta“ ei nõustunud Narva Linnavolikogu kaevandamisloa andmisega Kadastiku IV lubjakivikarjääri mäeeraldisele (registreeritud Keskkonnaameti dokumendihaldussüsteemis 02.09.2019 numbriga 12-2/19/97-24, edaspidi otsus nr 45).

28.11.2019 esitas OÜ Ikaros Grupp arvamuse Kadastiku IV kaevandamiloa andmisest keeldumise kohta (registreeritud Keskkonnaameti dokumendihaldussüsteemis 28.11.2019 numbriga 12-2/19/97-28)

30.12.2019 teatas Keskkonnaamet oma kirjas nr 1-3/19/2475, et on keeldunud OÜ-le Ikaros Grupp (registrikood 10477542) maavara kaevandamise keskkonnaloa andmisest Narva lubjakivimaardlas Kadastiku IV lubjakivikarjääri mäeeraldisele.

Vastavalt tänaseks esitatud uuele taotlusele kavandatakse endiselt lubjakivi raimamiseks kasutada puur-lõhketöid. Veealune varu tõstetakse peale lõhkamist välja nõrguma kasutades ekskavaatorit. Lähtuvalt ülaltoodust võib järelduda, et tehnoloogia ei ole muutunud ning eeldatav mõju kõrvalasuvatele tootmisettevõtetele ei ole muutunud ja välistatud.

Narva Linnavalitsus on seisukohal, et Keskkonnaameti 23.04.2018 kirjas nr 12-2/18/1589-4 esitatud keskkonnamõju eelhinnang on tänaseks aegunud, sest olukord ümbritseval tööstuspargi alal on muutunud, ning **KeHJS § 6´1 lg 3 kohaselt tuleb anda uus eelhinnang sh ära näidates mõjusid leevendavad meetmed**.

**Kehtiva Narva linna** tööstuspiirkonna linna osa üldplaneeringu (kehtestatud 21.10.2010 Narva Linnavolikogu otsusega nr 143)  **järgi** on katastriüksuse Narva metskond 102 (katastritunnus 51106:001:0162) maakasutuse juhtotstarve **looduslik haljasmaa 100%** ning ta on Narva linna üldplaneeringu keskkonnamõju strateegilise hindamise aruande kohaselt käsitletud rohekoridorina ja kaetud kogu ulatuses metsaga. Edelast kavandatav maa-ala piirneb kõrgepingeliini kaitsevööndiga ning Narva Metskond 103 kinnistuga, millele on 21.04.2022 Narva Linnavolikogu otsusega nr 22 algatatud detailplaneeringu koostamine, mille eesmärk on kinnistu kruntideks jagada (jagamine 4 krundiks) ning muuta kruntide kavandatavat sihtotstarvet (90% tootmismaa ja 10% ärimaa) Aquaphor International supertehase rajamine veepuhastusseadmete tootmiseks. Kadastiku karjääri vahetus läheduses paikneb Narva Tööstuspark, mille arendust juhib SA Ida-Virumaa Tööstusalade Arendus ning kõikidel kinnistutel juba omanikud olemas ja tegevus areneb.

Kehtiva Narva linna tööstuspiirkonna linna osa üldplaneeringu kohaselt asub ettevõtlusala ja Kadastiku järve (karjääri Kadastik-1, pindalaga 22,5 ha) puhkeala piirkond tööstuspiirkona keskel karjääri Kadastik-1 vahetus läheduses ja Elektrijaama tee paremal poolel. Kadastiku järve puhkeala on kohaliku omavalitsuse poolt arendatav puhkeala, kus nähakse ette puhkeala teenindava hoonestuse rajamist.

Kehtiva Narva linna üldplaneeringu kohaselt on tööstuspiirkonna linnaosas üheks rohevõrgustiku tuumalaks Väike-Kadastiku järv ja selle ümbrus. Väike-Kadastiku järve ümbrus on potentsiaalne koht rekreatsiooniala arendamiseks. Sinna saab kujundada heakorrastatud ümbrusega puhkeotstarbelise veekogu, mis ilmestaks piirkonna tööstusmaastikku, looks täiendavaid vabaaja veetmise võimalusi ning täiendaks kogu linna rohevõrgustikku.

Metsad toimivad puhvertsoonidena, mis eraldavad tootmisettevõtteid, raudteid ja maanteid elamualadest. Metsaalad moodustavad üldplaneeringuga hõlmatavast alast ca 28% ehk ca 173 ha.

**Kavandatav tegevus on vastuolus kehtiva üldplaneeringuga** nii kaevandamise kui hilisema kavandatava veekogu osas, jäädes samuti ka maakonna teemaplaneeringuga määratud rohekoridori tuumalasse. **Kavandatav tegevus ei arvesta Ida-Viru maakonna-planeeringuga 2030+,** katkestades maakonnaplaneeringus tuumala ja rohekoridori antud alal, esitatud taotluses on hindamata mõjud rohevõrgustiku toimimisele seoses kavandatud tegevustega.

Võttes arvesse, et kavandatava Kadastiku karjääri alal paikneb loodukaitsealuse järvekonna Eesti suurim asula[[1]](#footnote-1) (**III kategooria kaitsealuste liikide leiukoht** *Bufo bufo* (harilik kärnkonn) ja *Rana temporaria* (rohukonn)), on ümbritsev keskkond Narva linnale väärtuslik nii rohevõrgustiku säilimise mõttes kui ka loodusliku mitmekesisuse ja puhkeala mõistes.

Arvestades seda, et vahetus läheduses tööstuspargis (Narva Tööstuspargi detailplaneering kehtestatud 04.10.2012 volikogu otsusega nr 118, Kadastiku 33 maa-ala detailplaneering kehtestatud 13.07.2016 linnavalitsuse korraldusega nr l787-k, Kadastiku 29 maa-ala detailplaneering kehtestatud linnavalitsuse korraldusega nr 984-k) on enamus kinnistuid juba aktiivses kasutuses, on linn huvitatud tööstuspiirkonna töökohtade säilimisest ja tegevuse arendamisest. Samas kavandatava karjääri maa-alale on algatatud 24.01.2019 Narva Linnavolikogu otsusega nr 1 ja täpsustatud 20.06.2019 Linnavolikogu otsusega nr 41 Narva Tööstuspargi 3. etapi detailplaneeringu koostamine, millega kaalutletakse võimalust jagada planeeringualal paiknevad RMK Narva metskonna hallatavad kinnistud (katastritunnustega 51106:001:0187 ja 51106:001:0184) neljakümne üheksaks (49) osaks. Igale moodustatud krundile kavandatakse määrata tootmis- ja ärimaa sihtotstarbed (T50/Ä50% või T80/Ä20%) ning ehitusõigus kuni kolme hoone ehitamiseks. Antud detailplaneering peab lahendama liikluskorralduse (juurdepääsud ja parkimine), maa-ala heakorrastuse ja haljastuse küsimused, määrama tehnovõrkude asukohad.

Taotleja esitatud seletuskirjas viidatud Kadastiku II karjääri loa taotlemise käigus läbi viidud keskkonnamõju hindamine (edaspidi KMH, Kadastiku II lubjakivikarjääri maavara kaevandamise keskkonnamõjude hindamise aruanne, EVOX Invest OÜ, 2008) ei ole arvestades eelmainitud hilisemaid olulisi muutuseid lähiümbruses seega enam aktuaalne. Kuna ka uue esitatud kaevandamisloa taotluse seletuskirjas on samaks jäetud lubjakivi raimamise meetodiks puur-lõhketööd, mis tekitavad eeldatavalt olulist negatiivset mõju tööstuspargi ettevõtetele, võib see omakorda kaasa tuua mitmetest investeeringustest loobumise ja rahalised kahjunõuded.

**Lähtuvalt ülaltoodust ei saa Narva Linnavolikogu jätkuvalt nõustuda keskkonnaloa andmisega Ikaros Grupp OÜ (registrikood 10477542) Kadastiku IV lubjakivikarjääri maavara kaevandamiseks aadressil Narva metskond 102 kinnistul (katastritunnus 51106:001:0187).**

1. **ÕIGUSLIKUD ALUSED**
   1. Kohaliku omavalitsuse korralduse seaduse § 22 lõike 2 kohaselt õigusaktiga kohaliku omavalitsuse, kohaliku omavalitsuse üksuse või kohaliku omavalitsuse organi pädevusse antud küsimused otsustab omavalitsusüksuse nimel volikogu, kes võib nende küsimuste lahendamise volitada valla- või linnavalitsusele või volikogu poolt määratud osavalla või linnaosa esinduskogule, ametiasutusele, asutuse struktuuriüksusele või ametnikule.
   2. Maapõueseaduse § 49 lg 6 kohaselt kaevandamisloa andja saadab kaevandamisloa taotluse arvamuse saamiseks kavandatava kaevandamiskoha kohaliku omavalitsuse üksusele, kes esitab oma arvamuse kirjalikult kahe kuu jooksul taotluse saamisest arvates.
2. **OTSUS**

Narva Linnavolikogu ei nõustu keskkonnaloa andmisega Ikaros Grupp OÜ (registrikood 10477542) Kadastiku IV lubjakivikarjääri maavara kaevandamiseks aadressil Narva metskond 102 kinnistul (katastritunnus 51106:001:0187).

1. **RAKENDUSSÄTTED**
   1. Otsuse peale võib esitada Narva Linnavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama, või esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.
   2. Käesolev otsus jõustub teatavakstegemisest.
   3. Narva Linnavalitsuse Arhitektuuri- ja Linnaplaneerimise Ametil teha otsus teatavaks Keskkonnaametile (info@keskkonnaamet.ee)

Vladimir Žavoronkov

Linnavolikogu esimees

1. vt. Keskkonnaagentuuri poolt koostatud kaardilugu “Narva linna keskkonnaseisund” [↑](#footnote-ref-1)